મેરાન્યૂઝ નેટવર્ક.નવી દિલ્હીઃ આવકવેરા વિભાગ દ્વારા બેનામી સંપત્તિની માહિતી આપનાર માટે જાહેર કરાયેલી રૂપિયા પાંચ કરોડ સુધીના ઇનામ આપવાની યોજના હવે આફત બની છે. આ ઇનામી યોજના જ હવે આઇટી વિભાગ માટે પડકારરૂપ બની છે. કેમ કે, ઇનામના ચક્કરમાં લોકો કરચોરો અંગે એટલી બધી માહિતી મોકલી રહ્યા છે કે, તેની તપાસ માટે આઇટી વિભાગમાં સ્ટાફ ખૂટી પડ્યો છે. ત્રણ હજાર ઇન્કમટેક્સ ઇન્સ્પેક્ટર સહિત ૩૦ હજાર જેટલી જગ્યાઓ છેલ્લા બે વર્ષથી ખાલી છે ત્યારે આઇટી વિભાગમાં કરચોરોની માહિતી આપવા માટે દરરોજ સેંકડો કોલ્સની સાથે ઇ-મેલ અને પત્રોનો ઢગલો થઇ રહ્યો છે.